Wordplanet: Veikidavaki Kei Na Vakabula - Sega Ni Dua Tale Nai Vakavuvuli - Me Vakalagilagi Na Kalou Ena Vuku Ni Nona Yalololoma -Vala E Nai Valu Vinaka - Holy Bible - New Testament / 1Timothy-\n1 Timoci 1 1 Oi au o Paula, na apositolo i Jisu Karisito, ena lewa ni Kalou na noda i vakabula kei na Turaga o Jisu Karisito, na noda i nuinui,\n2 Vei Timoci na luvequ dina ena vakabauta: Me nomu na loloma, na yalololoma, kei na vakacegu mai vua na Kalou o Tamada kei Jisu Karisito na noda Turaga.\n3 Me vaka ni'u na lako ki Masitonia, au sa kerei iko kina mo tikoga e Efeso, me rawa ni o vakaroti ira eso me ra kakua ni vakatavuvulitaka tiko nai vakavuvuli tani.\n4 Mo qarauna vinaka eso nai tukutuku lasutaki kei nai vola ni kawa sa volai; ni sa yaco ga kina na duidui kei na veibasuraki, ka sega ni tara cake na vakabauta kei na bula e vakalou.\n5 Nai naki ni vakaro oqo na loloma mai na yalo e savasava, kei na lewa e loma vinaka, kei na vakabauta dina,\n6 Ni so era vakacalai walega tu ga ena vosa kamikamica ni veirawai,\n7 Era vinakata mera qasenivuli ni vunau, ka sega tu mada ga ni kilai na ka era vakatavuvulitaka se na ka era vakadeitaka.\n8 Ia eda kila nai vunau e vinaka, kevaka me muri me vaka na kena i vakaro,\n9 Ni'u sa kila: ni vunau e sega ni buli me baleta na tamata yalododonu, ia vei ira sara ga na dau basu lawa kei na talaidredre, vei ira na sega ni lotu kei na i valavala ca, vei ira na dukadukali kei na dauvakacaca, vei ira na labati tamadra, kei ira na labati tinadra, kei ira na dauvakavuvala,\n10 Vei ira na dauveibutakoci, kei ira na dauveimoceri vakatagane, vei ira na dauvesuka vakavuni na tamata, kei ira na dau lasulasu, vei ira na dau bubului vakailasu, kei na so tale na bula e vakayacori ka sega ni lako vata kei na i vakavuvuli dina,\n11 Me vaka na lagilagi ni tukutuku vinaka mai vua na Kalou ka vu ni sautu, sa lesi au kina me'u kena i talatala.\n12 Au vakavinavinaka vei Jisu Karisito na noda Turaga, ena nona digitaki au me'u Nona i talatala ena vuku ni sa wiliki au me yalodina.\n13 E dina ni oi au e dua na dauvosacataka na lotu i Jisu, ka dau vakararawataki ira na soqosoqo lotu, oi au e dua na tamata dau coqa na lotu; ia au sa lomani ga, ni'u vakayacora tu oqori, ena sega ni vakabauta kei na lecaika.\n14 Na loloma ni noda Turaga sa sega ni yalani rawa, na vakabauta kei na yalololoma sa tu vei Jisu Karisito duadua ga.\n15 Oqo na vosa dina ka dodonu me vakabauti, Ni sa lako mai ki vuravura o Jisu Karisito, Me vakabulai o ira nai valavala ca, me vaka taki au.\n16 Sa dina, oqo na vuna, au sa rawata kina na loloma, me liu vei au na nona vakatakila o Jisu Karisito nai valavala ni dauvosota, me rawa ni dusidusi vei ira era na vakabauti koya ena kena rawati na bula sega ni mudu.\n17 O koya na Tui sa sega ni mudu, ka sega ni rawai koya o mate, na Kalou oqo sa sega ni kune, e vuku ka rai yawa, me nona na lagilagi kei na vakarokoroko me sega ni mudu. Emeni.\n18 Oqo nai vakaro au sa vakaroti iko kina na luvequ Timoci, me vaka na parofisai sa vakayacori oti vei iko, mo vakarau tu ki na i valu vinaka,\n19 Me tudei na nomu vakabauta, kei na nomu lewa e loma me totoka tu, ni so, era sa biuta ka sega ni dei kina, sa yaco kina me voca ka kasere vakadua na nodra bula.\n20 Me vakataki Emenio kei Alikisada, au sa soli rau vei Setani, me rawa ni rau vulica me rau kakua ni dauvosavakacaca.\n1 Timoci 2 1 O koya oqo au sa kerea vakabibi me caka mada e liu na masumasu, na veinanumi ena masu, na masu e sega ni cavuka, kei na vakavinavinaka me ia ena vukudra na tamata kecega.\n2 Ena vukudra talega na Tui kei ira na veiliutaki tiko, me rawa ni da vakavotuya cake tikoga kina na bula dina vaKalou sai koya na bula dina me bulataki.\n3 Ni ka oqo sa vinaka ka dodonu ena mata ni Kalou na noda i vakabula.\n4 Ni sa gadreva o Koya me vakabulai na tamata kece ka kila sara na dina.\n5 Ni sa dua ga na Kalou ka dua na dauveisorovaki ena maliwa ni tamata kei na Kalou, sa i Koya oqori o Jisu Karisito.\n6 Sa soli Koya me kedra i voli na tamata kecega, ena vakaraitaki koya ena gauna sa lokuci tu.\n7 Na ka oqo au sa lesi kina me'u kena dauvunau ka i apositolo talega â€“ Au sega ni tukuna tiko e dua nai tukutuku lasutaki, au tukuna tiko nai tukutuku dina baleti Karisito â€“ oi au na qasenivuli vei ira na kai matanitu tani ena vakabauta kei na dina.\n8 Au vinakata vei ira na tagane me ra daumasu ena vanua kecega, me ra laveta cake na ligadra savasava, me kua ni ra yalo ca tiko se ra vakatitiqa.\n9 Me vaka talega kina o ira na yalewa, mera dau daramaka nai sulu e rakorako, kei na bula e kilikili kei na yalo e malumalumu, me kua soti ni vakaivukivukitaki na ulu se va koula se na veimataniciva eso, se na veiveisau ni daramaki nai sulu sau lelevu,\n10 Ia vei ira na yalewa lotu e vinaka na bula e kilikili era sa vakaraitaka tiko, io me vakadinadinataki ena nodra cakacaka.\n11 Me dau vulica na yalewa me dau vakamalumalumutaki koya, ka me dau sogota tiko na gusuna ena levu na gauna.\n12 Au sega ni vakatara e dua na yalewa me veivakavulici se me liutaka na tagane, ia me dabe ka galu tiko.\n13 Ni o Atama e buli e liu, qai buli e muri o Ivi.\n14 O Atama e sega ni rawai, na yalewa ga e a rawai ka vakavuna me rau talaidredre.\n15 Ena vueti cake tale kevaka me na vakaluveni ka bula taka tiko na vakabauta, na loloma, na yalosavasava kei na yalomatua.\n1 Timoci 3 1 Na vosa oqo e dina: kevaka e dua sa gadreva me cakacaka vakaitalatala, esa gadreva tiko e dua na cakacaka vinaka.\n2 O koya me i talatala e dodonu me kua ni dua na ka ca me beitaki kina, me dua ga na watina, me mamakutu, me yalomatua, me i valavala vinaka, me dauyalovinaka, me dauveivakavulici vakayalomatua;\n3 Me kakua ni dau gunuva na waini kaukauwa, me kakua ni dau vakavuna na veisei, me kakua ni dau kocova nai lavo, ia me yalomatua, me kakua ni dau cudrucudru, me kakua talega ni dau kocokoco;\n4 Me vakavulici ira vinaka na nona vuvale, me rawa ni ra gone talairawarawa ka dau vakarorogo.\n5 (Kevaka me sega ni vakatulewataki ira rawa na nona matavuvale, ena qai rawa vakacava me la'ki qaravi ira vinaka nai soqosoqo lotu ni Kalou?);\n6 Me kakua ni dua e se qai lotu ga mai, de qai yaco kina vua na dokadoka, ena tautauvata kina kei setani ena nona biu sobu ki na rusa.\n7 E dua talega na ka me tiko vua o ya na kena i rogorogo vei ira na sega ni lotu me vinaka, de qai bale sobu ena kena i rogorogo kei na nona i lawaki na tevoro.\n8 O ira na tuirara mera dau vakarokoroko, mera kakua ni dau veivosayaki, mera kakua ni dau gunuva na waini kaukauwa, mera kakua ni dau kocova vakalevu nai lavo,\n9 Ena lewa e loma e savasava me ra taura dei na ka vuni ena vakabauta.\n10 Ia o ira oqo mera vakatovolei mada e liu; oti mera qai mai tuirara, ni sa vakadinadinataki ni sega ni dua na ka era beitaki kina.\n11 O ira na watidra mera dauyaloyalo vinaka, Me ra kakua ni dau vakauvosa, me ra yalomatua ka yalodina e na ka kecega.\n12 O ira na tuirara me ra yadua ga na watidra, me ra lewai ira vinaka na luvedra kei na nodra matavuvale.\n13 O ira sa qarava vinaka na cakacaka vaka tuirara era na tubu cake ka tamata qaqa e na vakabauta i Jisu Karisito.\n14 Au sa vola mada ga yani vei iko eso na veika oqo, au sa vakanuinui tiko ni na dua na gauna lekaleka ga mai oqo daru na sota kina.\n15 Ia kevaka au na berabera tiko yani, au sa vola tiko yani oqo nai valavala ni nomu tiko ena vale ni Kalou, oqori nai soqosoqo lotu ni Kalou Bula, na duru kei na yavu ni dina.\n16 Sa sega ni tabonaki rawa na ka vuni levu ni Kalou, ka tabu oqo: Sa yaco me tamata na Kalou, Sa vakadonui Vakayalo, Sa raica o ira na Agilosi, Sa vunautaki vei ira na matanitu tani Sa vakabauti e vuravura, Sa ciqomi lesu tale ki nai ukuuku ni Kalou.\n1 Timoci 4 1 Esa tukuna oti tiko mai na Yalo Tabu ni so ena vuki tani mai na vakabauta ena gauna e muri, ena nodra sa tamoi ni ra via rogoci ira na yalo ni dauveivakacalai, kei na nona i vakavuvuli na tevoro,\n2 Era vosa vakamikamica ni veitemaki ka yaco kina na nodra lewa e loma me kama vaka na kaukamea katakata.\n3 Era sega ni taleitaka me yaco na vakawati, era tarova ka sega ni duavata ena kakana sa solia mai na Kalou, me laukana vei ira sa vakabauta me ra vakavinavinakataka kina na dina ni Kalou.\n4 Nai bulibuli taucoko ni Kalou e vinaka, me da ciqoma taucoko nai solisoli ni Kalou ena vakavinavinaka ka me kakua ni da biliga tani;\n5 Ni ka oqori sa vakasavasavataka oti tu na vosa ni Kalou kei na masu.\n6 Kevaka mo dau vakamatatataka vei ira na veiwekani na ka oqo, o na qai dua na i talatala vinaka i Jisu Karisito, mo tuberi ira vakamalua ena vosa ni vakabauta kei na vakavuvuli dina, me vaka na nomu a tuberi mai kina.\n7 Ia mo kakua ni galeleta na vosa ni veivakasewasewani kei na nodra vosa ni veiwali ca na yalewa sa vakawati, ka mo maroroi iko tikoga mo savasava tiko.\n8 Ni sa yaga vakalailai ga na ogaoga vakavuravura, ia na ogaoga e na ka ni bula vakayalo sa yaga ena ka kecega, e yalataki kina na ka me baleta na bula oqo, ka qai vakauasivi na bula se bera mai.\n9 Oqo na vosa sa cecere ka vinaka vakaoti ka sa dodonu me ciqomi.\n10 Ena ka oqo eda na vosota kina na veika rarawa, ka vakabauta tikoga na Kalou bula, o Koya nai vakabula ni tamata kecega, ka vakauasivi vei ira na vakabauta.\n11 Mo dau vakatavuvuli taka ka vakarota tiko na veika oqo.\n12 Me kakua ni dua e beci iko ni o se cauravou tikoga, ia na nomu i vosavosa, nomu i tovo, ena nomu loloma, nomu yalodina, nomu vakabauta, kei na nomu maroroya na savasava.\n13 Me yacova na noqu lako yani, mo dau vakaogai iko vakalevu ena wilika nai vola, ka mo dau veivakasalataki tiko, ka tukuna tiko nai vakavuvuli dina.\n14 Mo kakua ni vakamocera nai solisoli e tiko vei iko, ni sa yaco vei iko ena parofisai kei na veitabaki ni liga mai vei ira nai talatala qase.\n15 Dau vakanananu ki na veika oqo; ka soli iko taucoko kina, me rawa ni levu na ka o kila mai vei ira kece.\n16 Vakaraici iko vinaka kei nai vakavuvuli. Mo bulataka sara, ni o sa cakava oqo o sa vakadewa tiko kina vei ira era rogoci iko na bula, ka vakauasivi sara ga vei iko.\n1 Timoci 5 1 Mo kakua ni vunauca vakaukauwa e dua sa qase sara, ia mo tuberi koya vakamalua me vaka sa tamamu, vei koya talega sa cauravou me vaka sa tuakamu,\n2 Vei ira na yalewa qase, me vaka sa tinamu, ira na goneyalewa me vaka sa ganemu, ena yalosavasava dina sara.\n3 Mo doka na yada sa yada dina.\n4 Ia kevaka e dua na yada e vakaluveni se vakamakubuni, Me ra tuberi me ra maroroya na nodra vuvale, ka me ra vulica na dauloloma ni ra sa vukea na nodra i tubutubu, me ra sauma lesu kina na nodra susugi mai; ni sa vinakata ka vakadonuya na Kalou me vaka oqo.\n5 Na yada dina, o Koya sa tiko duadua ga ka sega e dua me raici koya, ia sa nuitaka tikoga na Kalou ena nona dau masumasu, ka dau veinanumi ena masu e na siga kei na bogi.\n6 Ia o koya na yada sa dau marautaka na veilasa kei vuravura, sa mate ga ni se bula tiko.\n7 Mo vakarota vakaukauwa vei ira, me ra kakua ni beitaki ena dua na ka e ca.\n8 Ia kevaka e dua me sega ni qarauni koya, ka vakauasivi sara na nona matavuvale me sega ni qarava, e dusia tiko na nona cakitaka na vakabauta, ka vinaka cake o ira na sega ni lotu mai vei koya.\n9 Me kua ni dua na yada e lailai mai na onosagavulu na nona yabaki me kau cake mai na yacana, ka vaka vo ga o koya sa vakawati tiko kei na dua ga na tagane.\n10 Na kena i rogorogo me vinaka: kevaka edau ni veisusu vinaka vei ira na gone, kevaka edau kauwaitaki ira na vulagi, kevaka me sa vuya oti na yavadra na yalosavasava, kevaka me sa vadretitaki ira na mavoa, kevaka sa dau yalodina ni dau cakava na cakacaka vinaka kecega.\n11 Ia mo kakua ni vakatara mai e dua na yada gone; era na sega ni yalodina e na cakacaka i Karisito, baleta ni tiko vei ira na via vakawati.\n12 Era sa na ca ga e na vuku ni ra sa biuta nai matai ni nodra vakabauta.\n13 Kenai kuri era na wele ka vucesa ka sa nodra cakacaka tu ga na gade ki na veivalevale, era sega ni vucesa ga era dau kakase ka daulelewa, me ra vakalewa kece na veika e vakayacori tiko.\n14 O koya oqo au sa gadreva kina vei ira na yada gone mera vakawati, ka vakaluveni, mera qarava sara nodra matavuvale, me kakua kina ni dua na vanua me cicila, me rawa ni ra dusia mai na dauveivakasesewani.\n15 Ni sa so era sa lesu tale me ra muri setani.\n16 Ni dua na vuvale me lewena tiko na yada, sa kerei vei rau nai liuliu ni vuvale me rau vukea nona leqa, me rawa ni galala mai kina nai soqosoqo lotu ka me vakarautaki koya ki na nodra vukei na yada era leqa dina tu.\n17 Mera dau rokovi vakalevu na qase ni dau tu vei ira na lewa e matau, ka vakauasivi sara vei ira na dau vakavulica nai vakavuvuli dina kei na vosa bula ni Kalou.\n18 Ni sa tukuna nai Vola Tabu, "Mo kakua ni vesuka na gusu ni bulumakau ni sa tu ena loma ni vei sila," ni sa dodonu me soli vua na daucakacaka na kena i sau."\n19 Mo kakua ni ciqoma e dua na ka e beitaki kina e dua na qase, ka vakavo ga me lewe rua se lewe tolu me vakadinadinataka.\n20 O ira sai valavala ca mo cudruva ena matana votu ni ra rai tu na tamata kecega, me rawa ni ra rere kina na tamata.\n21 Au sa vakaroti iko ena mata ni Kalou kei na noda Turaga o Jisu Karisito kei ira na agilosi digitaki, mo qarauna me vakayacori vakatautauvata na veika oqo, mo kakua ni totaka e dua.\n22 Mo qarauna na veitabaki ni liga vua e dua, qarauni iko mai na i valavala ca ni tamata, mo maroroi iko tiko mo savasava.\n23 Sa rauta mada na nomu gunuva tikoga na waidroka, ia mo tovolea talega vakalailai na waini, ena vuku ni leqa ni ketemu kei na malumalumu edau yacovi iko tiko.\n24 Nai valavala ca ni so na tamata sa laurai levu tu, era na lewai dina kina, e so talega era se bera ni vakavotui mai.\n25 E sega ni dua na ka eda cakava meda na vunitaka rawa, na veika kece eda kitaka, se vinaka se ca, ena qai vakatakilai ga mai.\n1 Timoci 6 1 O ira kecega na tamata era sa tiko bobula, me ra kilai ira nodra turaga ka vakarokorokotaki ira vakalevu, me kakua kina ni vosavakacacataki na Kalou kei na Nona i vakavuvuli.\n2 O ira era sa mai vakabauta na nodra turaga, me ra kakua ni beci ira baleta ni ra sa veitacini kei keda, ia me ra qaravi ira ga baleta ni na tamusuka na kena vinaka nai soqosoqo lotu. Mo vakavulica ka dau tukuna tiko vei ira na ka oqo.\n3 Kevaka e dua e vakatavuvuli tiko ka veicalati kei na nona bula, ka sega ni lako vata kei na vosa ni noda Turaga o Jisu Karisito, se nai vakavuvuli sa vakalou,\n4 Sa dokadoka ka vakaraitaka ni sega na ka e kila, ia sa dau vinakata me vaka vu veileti ka veibataka vakaukauwa na vosa me vakavuna na lomaca, na veivala, na vosavakacaca kei na dau vakanananu ca,\n5 Na nodra veileti sega ni yaga na tamata lomaca e vakayalia nai vakavuvuli dina, era nanuma ni lotu me ra mai rawa ka kina. Na bula vaka oqori mo dro tani mai kina.\n6 Na bula savasava kei na lomavinaka sa rui yaga vakalevu vei keda.\n7 Ni sega sara ga ni dua na ka eda a kauta mai ki vuravura, e da na sega ni kauta lesu talega e dua na ka.\n8 Mo vakacegu tiko ena i sulu kei na kakana sa tiko oqori.\n9 Ia o ira sa gadreva me ra vutuniyau, era na sikalutu ki na i cori ni veitemaki, ka lewe levu sa mai tamusuki koso kina na nodra bula ka sega ni qai lamata cake tale.\n10 Ni sa waka tu ni veika ca kecega na lomana nai lavo, e so ena lomakocokoco ni lomadra era sa mai yali tani kina ena vakabauta, ka sa qai bikai ira tu na veilecayaki kei na nuiqawaqawa.\n11 Ia o iko na tamata ni Kalou, mo dro tani mai na veika oqo, ka segata na yalododonu, na savasava vakalou, na vakabauta, na loloma, na vosota, na yalomalua.\n12 Mo vala ena i valu vinaka ni vakabauta, taura dei na bula Sega ni mudu, o koya o sa kacivi kina ka vakatutusa kina ena vakatutusa vinaka ena matadra nai i soqosoqo lotu.\n13 Au sa vakamasuti iko ena mata ni Kalou sa Vu ni bula, kei na mata i Jisu Karisito o Koya sa tucake ena matai Ponitio Pailato, ka tusanaki Koya ena vakatutusa vinaka,\n14 Mo taura matua nai vakaro oqo ka mo kakua ni tauvi duka, ka sega ni beitaki ena cala me yacova na Nona lesu tale mai na noda Turaga o Jisu Karisito,\n15 Ni na qai vakaraitaki koya ga mai ena gauna sa lokuci tu, sai Koya na vu ni sautu ka vuni qaqa, na nodra Tui na Tui ka nodra Turaga na Turaga,\n16 Sai Koya na Vu ni bula sega ni mudu, sa sega ni tabonaki rawa na nona rarama, sa sega ni dua na tamata me raica rawa, me Nona na vakarokoroko kei na kaukauwa me sega ni mudu. Emeni.\n17 Vakarota vei ira era sa vutuniyau tiko me ra kakua ni dokadoka, se vakararavi ena nodra i yau ni sa ca rawarawa, ia Vua ga na Kalou bula ni sa solia tu vei keda me da vutuniyau e nai solisoli vinaka kecega, sa kauta mai vei keda na yalo e tavarekireki.\n18 Tukuna vei ira mera cakava na cakacaka vinaka me rawa ni ra vakavutuniyautaki kina, me ra lomarawarawa ni dau soli ka, ka dauveivuke vei ira na gadreva na veivuke.\n19 Era sa vakayacora tiko kina na kena conaki na yavu ni nodra bula ena veisiga sa tu mai liu, ka vakauasivi sara o ya na bula sega ni mudu.\n20 I Timoci! Mo maroroya na ka o sa nuitaki kina, vakayawaki iko mai ena veitalanoa ca sa sega na betena, kei nai vakavuvuli tani sa yaco tiko kina na veivakacalai, sa tukuni tiko ni vakavuvuli ni kila ka â€“\n21 Era sa muria e so ni ra sa vakadinata, ia, era sa lako sese kina mai na vakabauta. Me tiko vei iko na yalololoma. Emeni.


Cakava Tiko ga na ka Dodonu o Samuela | Vakavulica na Luvemu\nSe gone sara o Samuela sa lai vakaitikotiko qai veiqaravi ena valeniveitavaki, na vanua e sokaloutaki kina o Jiova. O kila se lai tu vakacava ena valeniveitavaki o Samuela? Meda veivosakitaki Ana mada e liu, na tinai Samuela.\nDua na gauna balavu nona vinakata voli o Ana me vakaluveni, ia e sega ni rawa. A mani masu qai kerei Jiova me vukei koya. Ke dua na luvena tagane, a yalataka o Ana ni na kauti koya me lai vakaitikotiko qai veiqaravi ena valeniveitavaki. A sauma o Jiova nona masu, mani dua na luvena tagane qai vakayacana me o Samuela. Ni se qai yabaki tolu se va o Samuela, a kauti koya o Ana me lai veiqaravi ena valeniveitavaki ni Kalou me vaka ga e yalataka.\nA bete levu tiko ena valeniveitavaki o Ilai, erau veiqaravi tale ga kina vakabete na luvena tagane. Nanuma tiko na valeniveitavaki e sokaloutaki kina na Kalou, e dodonu me caka kina na veika vinaka. Ia erau cakava na luvei Ilai na veika ca qai raica tu qori o Samuela. Vakacava e cakava tale ga na veika ca me vakataki rau na luvei Ilai?— Sega, e cakava tiko ga na ka dodonu o Samuela me vaka erau vakavulici koya kina nona itubutubu.\nNa cava o nanuma me cakava o Ilai vei rau na luvena?— A dodonu me totogitaki rau, me vakacegui rau tale ga ena nodrau veiqaravi ena vale ni Kalou. Ni sega ni cakava ya o Ilai, a cudruvi ratou vakaveitamani o Jiova, e totogitaki ratou tale ga.\nA tukuna vei Ilai o Samuela na vosa i Jiova\nNi moce toka ena dua na bogi o Samuela, e rogoca ni kacivi koya e dua: ‘Samuela!’ A cici vei Ilai, ia e kaya o Ilai: ‘Au sega ni kacivi iko.’ A yaco vakarua tale qori. Ena ikatolu ni gauna sa qai tukuna vei Samuela o Ilai, ke rogoca tale na domo, me tukuna: ‘Yalovinaka, ni vosa mai Jiova, au sa vakarorogo tu.’ Qori sara ga na ka e cakava o Samuela. A qai kaya vei Samuela o Jiova: ‘Tukuna vei Ilai niu na totogitaka nona vuvale ena veika ca eratou cakava.’ O nanuma ni rawarawa me lai tukuna qori o Samuela vei Ilai?— Sega. A rere tale ga o Samuela, ia e cakava na ka e tukuna vua o Jiova. A yaco dina na vosa i Jiova, e qai mate o Ilai kei rau na luvena.\nE ivakaraitaki vinaka vei keda o Samuela. A raica nodra caka ca eso tale, ia e cakava na ka dodonu. Vakacava o iko? O na vakataki Samuela mo cakava tiko ga na ka dodonu? Ke o cakava qori, ena marau o Jiova kei rau nomu itubutubu.\nNa cava e yalataka o tinai Samuela?\nNa cava e raica o Samuela ni rau cakava na luvei Ilai ena valeniveitavaki?\nNa cava e tukuna o Jiova me cakava o Samuela?\nE ivakaraitaki vinaka vakacava vei keda o Samuela?\niMeli iMeli Cakava Tiko ga na ka Dodonu o Samuela


The Fiji Times Online | Nai Lalakai Online | Na veimataqali gasagasau\nNa veimataqali gasagasau VILIAME RAVAI | Monday, December 18, 2017\nUpdate: 11:35AM ESA koto oqo e ra nai tukutuku kei na i vakasala ni veimataqali ika kei na sasalu ni noda qoliqoli ka veivuke vei kemuni na dauqoli mo na vulica kina na veika bibi e dodonu mo ni cakava ena gauna ni qoli kei na kena lawa ka vakarautaka na SPC (www.spc.int) ni rau sa veitaratara vata kei na LMMA Network (www.lmmanetwork.org), ni wiliwili sara yani.\nNa veimataqali gasagasau kei na vanua era vakawa kina\nNa yagodra na gasagasau e mokimokiti ia na gusudra e qara sobu kei na nodra sala ni benu ki tuba e qara cake.\nEra veitosoyaki ena yavadra ka cava sara e na nodra idomidomi; ia ka tiko tale ga na qana kei na qalona vakavotona ka duidui na kedra balavu.\nNa qalona vakavotona e rawa ni yacova e 30 na senitimita na kedra balavu ka ra katona na wai gaga ka mosi sara ke dua e votoka.\nE dua tale na kena mataqali era bibi ka mumucu ka ra dau sema vata kei na gasagasau ena veiqakilo e na veicakau lase.\nE rua tale na kena mataqali e dua vei rau na cawaki era dau qolivi me kakana e na levu na veiyanuyanu e na Pasivika; na kena i karua era bula vinaka e waitui.\nNa gasagasau era kunei e na waitui batabata kei na kena e katakata e na vuravura taucoko. Na gasagasau e tiko vei ira na e lima na iyaya ni vakaluveni ka ra kabi tu e loma ka rau kakana vakamareqeti ena levu na vanua.\nO ira na luve ni gasagasau era taleitaka na vanua veivatu ka rawa ni ra vuni kina kei na gasagasau sa ra qase era taleitaka na waitui lala ia me so toka na nodra ivunivuni.\nEra dau veitosoyaki e na boto ni sauloa ka kana co ni waitui, lumilumi kei na so na gauna na manumanu lalai ka ra vakayagataka na batidra momoto e lima.\nE dua na tikina bibi era yaga kina na gasagasau, aya, me ra kana lumilumi ka ni o ira na lumilumi oqori era na vakamatea na lase.\nE na waitui katakata, o ira na gasagasau era laukana mai vei ira na vai vakavotona, sumusumu, cumu kei na kuita.\nE tiko na gasagasau tagane kei na gasagasau gasagasau yalewa ka rau tautauvata.\nE levu na mataqali gasagasau era dau vakasucu e na gauna ni nodra kumukumuni vata.\nO ira na gasagasau yalewa era dau vakalutuma e vica vata na milioni na yaloka kei ira na ka tagane era biuta mai na nodra wai e waitui ka vakamuria mai na qara e lima ka ratou vakavolivolita na qara ni benu ni kakana ki tautuba.\nNa yaloka sa ra veiwaki oti era tubu totolo ka ra na veiqaloyaki tiko na luve ni gasagasau lalai oqo me rauta e 5 na macawa.\nE vica ga mai na dua na milioni e ratou na bula ka ratou na lutu sobu ki na boto ni waitui.\nE levu na mataqali gasagasau e na vanua katakata era yacova yani na gauna ni nodra vakasucu e na loma ni rua na yabaki.\nNa cawaki era dau tubu totolo ka ra yacova na gauna ni nodra vakasucu ni ra sa 75 na milimita na kedra raba ena loma ni dua na yabaki ka rawa ni ra bula tiko mai na 2 ki na 5 na yabaki ka ra yacova na 160 na milimita na kedra raba.\nNai vakarau ni qoli\nE na veiyanuyanu e na Pasifika, na gasagasau era dau tomiki mai vei ira na marama ka ra taubale voli e na cakau mamatia.\nE na so na gauna, ra tomiki na gasagasau mai vei ira na daununu ka ra vakayagataka na �SCUBA�.\nEso na gsagasau me vaka na gasagasau senikau era dau gaga me kakua ni ra tomiki; era kunei rawarawa mai na veisenikau ka vakaraibailevutaki ira ena loma ni votodra.\nNai vakrau ni veiqaravi kei na veika ka rawa ni vakayacori\nE na vuravura raraba, eso na lawa sa buli baleta na qolivi ni cawaki me vaka na yalani ni levu ni cawaki e rawa ni qolivi kei na nodra vakalaiseni taucoko na dauqoli; na veilawa me ra maroroi kina na cawaki e sega soti ni yaga vei ira na veikorokoro ni ra qoliva na cawaki me kakana.\nE na levu na veiyanuyanu e na Pasifika e sega kina na veilawa oqo me baleta na qolivi ni gasagasau.\nO ira na lewenivanua e dodonu me ra vakatulewataka se sa qolivi sivia tiko na cawaki se segai (na qolivi sivia e rawa ni vakaraitaki kevaka e dua na lewenivanua sa vakayagataka vakalevu tiko na gauna me qoli cawaki kina).\nKevaka e sa qolivi sivia tiko na cawaki, na vo ni cawaki era sa veiyawaki ka dredre kina na yaloka era vakalutuma mai na cawaki yalewa me ra veiwaki vata kei na wai era biuta mai na ka tagane.\nO ira na cawaki e dodonu me ra veivolekati ka ra tiko vakalelewe me qai yaco kina na vakasucu.\nEsa vakabauti ni na iwiliwili ni gasagasau esa lutu sobu ia na veika e rawa ni vakayacori e wili kina na veika oqo.\nlVakatabui na volitaki ni cawaki. Na iwiliwili ni cawaki e na dua na vanua me maroroi me ra kakana ga mai vei ira na veikorokoro dauqoli.\nlVakatabui na vakayagataki ni icegucegu me ra tomiki kina na gasagasau. Na ivakarau ni qoli me qarauni ena tomiki ni gasagasau.\nKevaka e veitaudonui ni gauna kei na vanua ka ra kumukumuni kina na cawaki me ra vakasucu e sala vata tiko kei na kila mai na gauna e liu vei ira na lewenivanua, na veika e rawa ni vakayacori e vaka koto oqori:\nlTauyavutaki e qaravi vakoro ni iqoliqoli vakatabui. Na veiqoliqoli oqo e dodonu me wili kina na iqoliqoli ni nodra vakasucu kei na kena kuitaki yani na luve ni cawaki lalai kina veiqoliqoli voleka. Kevaka e sega ni rawa ni vakatabui vakadua ni qoliqoli ia e rawa ni maroroi e dua na tikina lailai ga.\nlMaroroi ni cawaki e na gauna ni vakasucu. Oqo e rawa ni vakayacori kina na tabu e na vanua ni kumukumuni ni vakasucu me vica na macawa.\nKevaka esa lailai na iwiliwili ni cawaki sa rawa ni ra kau mai na cawaki sa ra qase toka mai na dua tale na iqoliqoli me ra mai bucina e dua na iwiliwili vou e na i qoliqoli vakatabui; na ivakasala mai vei ratou na tabana ni qoliqoli se o ira na kena dau e na univesiti me tauri rawa ni se bera ni vakayacori na sasaga oqo.


NA TIKO MAI NA LEKUTU 23 FOV - Ka sa kaya vei Pelaki ko - Bible Search\nNA TIKO MAI NA LEKUTU 22 NA TIKO MAI NA LEKUTU 24\nNA TIKO MAI NA LEKUTU 23\nSa via vatonaki ira na Isireli ko Pelami, ka sa tarova tikoga ko Jiova.\n1Ka sa kaya vei Pelaki ko Pelami, Mo cakava mada eke vei au e vitu nai cabocabo-ni-soro, ka vakarautaka eke e vitu na pulumokau, ka vitu na sipi tagane. 2A sa kitaka ko Pelaki me vaka na vosa i Pelami; a sa vakacabora ko Pelaki kei Pelami, e nai cabocabo-ni-soro yadua, e dua na pulumokau ka dua na sipi tagane. 3A sa kaya vei Pelaki ko Pelami, Mo tu voleka mada ki na nomu i soro kama, ka'u na lako mada: de mai tavaki au ko Jiova: ia na ka sa vakatakila mai vei au, au na tukuna vei iko. A sa lako yani ko koya ki na tikina cecere.\n4A sa mai tavaki Pelami na Kalou: a sa kaya vua ko koya, Au sa cakava oti e vitu nai cabocabo-ni-soro, ka vakacabora oti e nai cabocabo-ni-soro yadua e dua na pulumokau ka dua na sipi tagane. 5A sa solia na vosa ki na gusu i Pelami ko Jiova, a sa kaya, Mo lesu vei Pelaki, ka vosa vakaoqo. 6A sa lesu vei koya; ka raica, sa tu voleka ki na nonai soro kama, o koya, kei ira kecega na turaga ni Moapi. 7A sa lagata na nona vosa vakaibalebale, ka vaka, Sa kauti au mai Erami ko Pelaki Na tui Moapi mai na veiulu-ni-vanua mai na tu-i-cake, Mo lako mai, mo vatonaki ira na Jekope e na vukuqu; Ia mo lako mai, mo lesavi ira na Isireli. 8Au na vatonaki koya vakacava sa sega ni vatonaka ko koya na Kalou? Se'u na lesavi koya vakacava sa sega ni lesava ko Jiova? 9Mai na dela ni uluvatu ka'u sa raici koya, Ka kunei koya mai na veivanua cecere: Raica, era sa tiko vakataki ira na tamata, Ka na sega ni wili vata kei ira na veimatanitu. 10O cei me wiliki ira rawa na Jekope sa vaka na kuvu ni soso, Se okata e dua na kena wase ni Isireli ni sa wase va? Me'u mate mada me vaka sa mate na tamata yalododonu, Ia me vaka mada na nonai otioti me vakakina na noqu i otioti!\n11A sa kaya vei Pelami ko Pelaki, A cava ko sa kitaka vei au? au a kauti iko mo mai vatonaki ira na noqu meca; ka raica, ko sa vosavakalougatataki ira sara. 12A sa kaya ko koya, Me'u kakua beka ni nanuma vinaka me'u cavuta ga na ka sa solia mai vei au ko Jiova?\n13A sa kaya vua ko Pelaki, Daru lako mada ki na yasana tani, ko na raici ira maikina: ko na raici ira walega era sa tiko vakayawa ia ko na sega ni raici ira kecega; ia mo vatonaki ira maikea. 14A sa kauti koya ki na vanua ko Sofimi, ki na dela i Pisika, ka cakava e vitu nai cabocabo-ni-soro, ka vakacabora e nai cabocabo-ni-soro yadua e dua na pulumokau ka dua na sipi tagane. 15A sa kaya vei Pelaki ko koya, Mo tu mada eke voleka ki na nomu i soro kama, ka'u na lako mada yani me'u veitavaki kei Jiova.\n16A sa mai tavaki Pelami ko Jiova, ka solia e dua na vosa vua, ka kaya, Mo lesu vei Pelaki, ka vosa vakaoqo. 17Ia ni sa lako mai kivei koya, raica, sa tu voleka ki na nonai soro kama, kei ira vata kaya na turaga ni Moapi. A sa kaya vua ko Pelaki, A cava sa kaya ko Jiova? 18A sa lagata na nona vosa vakaibalebale, ka kaya, I Pelaki, mo tu cake ka vakarorogo; Mo rogoci au, na luve i Sipori: 19Sa sega ni tamata na Kalou, me mai vosa lasu ko koya; Se na luve ni tamata, me mai veivutuni: Sa kaya li ko koya, ka na sega ni cakava? Se sa vosa li ko koya, ka na sega ni vakayacora? 20Raica, sa vakaroti vei au me'u vosavakalougatataka, A sa vakalougatataka ko koya; ia ka'u sa sega ni vakadaroya rawa. 21Sa sega ni raica ko koya na cala vei ira na Jekope, Ia sa sega ni raica ko koya na yalovakatani vei ira na Isireli: Sa tiko kaya ko Jiova na nodra Kalou, Ia sa dua na tui sa kailavaki e na kedra maliwa. 22Sa kauti ira tani mai Ijipita na Kalou; Sa kaukauwa ko ira me vaka na iunikoni. 23Sa sega sara ni sauvi rawa ko ira na Jekope, Ka sega ni vakayacori rawa na ca vei ira na Isireli: E na gauna oqo sa kainaki e na vukudra na Jekope kei na Isireli, A ka vakaidina sa cakava na Kalou! 24Raica, era na tu cake na tamata me vaka na laioni yalewa, Ka wavu tu me vaka na laioni: Ena sega ni koto tale, ena kania mada na kena sa rawa, Ka gunuva na dra ni kena sa vakamatei.\n25A sa kaya vei Pelami ko Pelaki, Mo kakua sara ni vatonaki ira, mo kakua talega ni vosavakalougatataki ira. 26A sa kaya vei Pelaki ko Pelami, Au a sega li ni tukuna vei iko, ka kaya, A ka kecega sa kaya ko Jiova, ko ya ga au na kitaka?\n27A sa kaya vei Pelami ko Pelaki, Daru lako mada, au na kauti iko ki na dua na yasana tani: de sa qai vinaka vua na Kalou mo vatonaki ira maikea. 28A sa kauti Pelami ko Pelaki ki na dela i Piori, ko koya sa donuya na Veikau. 29A sa kaya vei Pelaki ko Pelami, Mo cakava vei au eke e vitu nai cabocabo-ni-soro, ka vakarautaka vei au eke e vitu na pulumokau ka vitu na sipi tagane. 30A sa kitaka ko Pelaki me vaka na vosa i Pelami, ka vakacabora e nai cabocabo-ni-soro yadua e dua na pulumokau ka dua na sipi tagane.


Au Rawa ni Veiyaloni Vakacava kei Noqu Qasenivuli? | Ra Taroga na iTabagone\nWILIKA ENA VOSA Afrikaans Albanian Amharic Arabic Arabic (Lebanon) Armenian Azerbaijani Basque Biak Bislama Brazilian Sign Language Catalan Cebuano Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Croatian Czech Danish Dutch Ecuadorian Sign Language English Estonian Faroese Finnish Fon French Georgian German Greek Hausa Hebrew Hiligaynon Hungarian Iban Iloko Indonesian Isoko Italian Italian Sign Language Japanese Javanese Kannada Kinyarwanda Kirghiz Kirundi Korean Kwanyama Kyangonde Lithuanian Malagasy Malay Malayalam Maltese Myanmar Ndebele (Zimbabwe) Norwegian Ossetian Pangasinan Persian Polish Portuguese (Brazil) Portuguese (Portugal) Romanian Russian Serbian (Cyrillic) Serbian (Roman) Seychelles Creole Shona Sinhala Slovak Slovenian Spanish Swahili Swahili (Congo) Swedish Tagalog Tatar Tetun Dili Thai Turkish Twi Tzotzil Ukrainian Valencian Vietnamese vakaViti\nIra na qasenivuli vakarerevaki\nO na vosa vakacava vei nomu qasenivuli?\nEra dau tiko ga na qasenivuli era dau veitotaki, era namaka vakasivia na ka, se yalodredre.\nE kaya o Luis, e yabaki 21: “E dau vosavosa ca e dua noqu qasenivuli qai dau beci keimami . Sa voleka tiko nona cegu, e kila gona o koya ni sega ni sake.”\nE nanuma lesu Melanie, e yabaki 25 na noda dau vakalolomataki koya o nona qasenivuli ni vakatauvatani kei ira na vo ni gone. E kaya: “Dua na vuna e cakava kina qori vei au ni duatani na noqu lotu. E kaya ni vinaka me matau rawa tiko vei au na noqu dau vakalolomataki.”\nKe dau ca na nomu qasenivuli, qo na ka o rawa ni cakava mo marautaka kina na vuli. Tovolea mada so na vakatutu qo.\nDau yalorawarawa. Era duidui na qasenivuli, e duidui tale ga na ka era namaka vei ira na gonevuli. Saga mo kila na ka e namaka vei iko nomu qasenivuli, qai muria sara vakavinaka.\niVakavuvuli vakaivolatabu: “Na tamata vuku e vakarorogo ena vulica e levu na ka.”—Vosa Vakaibalebale 1:5.\n“Au sa qai liaca ni dodonu meu vakamatauni au ena itovo nei noqu qasenivuli, au sa qai cakava vinaka na noqu ka ni vuli me vaka e vinakata. E rawarawa sara ga kina na neirau veimaliwai.”—Christopher.\nDau veidokai. Dau vosa vakayalovinaka vei nomu qasenivuli. Kua ni sauma lesu na nona vosa, ke o kila mada ga ni o dina. Nanuma tiko nira raici iko tiko ni o dua na gonevuli, o sega ni itaba vata kei ira.\niVakavuvuli vakaivolatabu: “Moni vosa ena yalovinaka ena gauna kece, me vakamasima, moni kila kina na ka moni tukuna vua na tamata yadua.”—Kolosa 4:6.\n“E dau tutu yadua mera qai dau dokai na qasenivuli vei ira na nodra gonevuli, ena vinaka vei iko o koya ke o dau veidokai.”—Ciara.\nDau rai donu. Era sega ni uasivi na qasenivuli. Kena ibalebale e tiko tale ga na ka era lomaocaocataka, na ka era leqataka me vakataki ira ga na kena vo. Kua gona ni tinimaka, ‘E dau ca na noqu qasenivuli’ se ‘E dau cati au na noqu qasenivuli.’\niVakavuvuli vakaivolatabu: ‘Eda dau cala kece.’—Jemesa 3:2\n“E sega ni rawarawa na nodra cakacaka na qasenivuli. Au sega ni kila se rawa tu mada vakacava vei ira mera vakaraici ira kece na gonevuli me vinaka na nodra itovo qai vakavulici ira. Au dau vinakata gona me vinaka na noqu itovo me kua ni leqataki au kina o qasenivuli.”—Alexis.\nVeivosaki kei rau na nomu itubutubu. Erau na dau tokoni iko tu ga na nomu itubutubu. Rau vinakata me toso vinaka na nomu ka ni vuli. Ena yaga tale ga vei iko na nomudrau ivakasala me vinaka kina nomu veimaliwai kei nomu qasenivuli cudrucudru.\niVakavuvuli vakaivolatabu: “E seva na ka e nanumi ni sega na veivosaki.”—Vosa Vakaibalebale 15:22.\n“E levu na leqa era sa walia mai na noda itubutubu ni vakatauvatani kei keda na gone. Rogoca gona na nodrau ivakasala. Ena yaga vakalevu vei iko.”—Olivia.\nEna so na gauna, ena vinaka mo na tukuna vei nomu qasenivuli na ka o sega ni taleitaka tiko vua. Ke o rere ni vosa vei koya, kua ni leqa ni drau na sega ni veivala ia drau na veivosaki ga. O na sega sara ga ni vakabauta na kena rawarawa kei na kena yaga.\niVakavuvuli vakaivolatabu: “Meda guta mada ga na bula veiyaloni kei na ka ena vakauqeti keda yadua.”—Roma 14:19.\n“Ke dau duatani tu ga vei iko na nona itovo o nomu qasenivuli, tarogi koya se cava o cakava o vakacudrui koya kina. De dua ena rawa ni vukei iko na ka e tukuna mo kila na ka mo vakavinakataka.”—Juliana.\n“Ni o via vakamacalataka na nomu leqa vei qasenivuli, ena vinaka mo vosa vakayalovinaka, me kua tale ni dua me rogoci kemudrau, de dua ni se bera ni tekivu na vuli se ni sa suka. Eda nuitaka ni na rogoci iko, qai doka vakalevu na sala o vosa kina vua.”—Benjamin.\nKA E YACO DINA\n“E ca sara ga na noqu maka ni veitarogi, qai sega ni dau vukei au o noqu qasenivuli. Sa ca vei au na bula, au via biu vuli sara ga.\n“Au lai kere vakaisala tale vua e dua na qasenivuli. E kaya vei au: ‘Drau sega ga ni veikilai vinaka. Mo tukuna vua na leqa o sotava tiko. De dua na ka o cakava qori ena vukei ira tale ga na vo ni nomu lewenikalasi mera doudou ni vosa vei qasenivuli.’\n“Qo sara ga na iotioti ni ka au via cakava! Ia niu qai vakasamataka na ka e tukuna, au qai liaca ni dina tiko o koya. Keu vinakata me vinaka cake na ituvaki, e dodonu meu vakaliuliu.\n“Ena siga tarava, au lai raici noqu qasenivuli qai tukuna vua ena veidokai niu vakavinavinakataki koya vakalevu, au vinakata me yaga sara vakalevu vei au na nona veivakavulici. Ia e dau dredre vei au, au sega ni kila na ka meu cakava. E tukuna vei au eso na ka au rawa ni cakava, e qai tukuna mada ga ni na vukei au ni oti na vuli se me dau imeli mai vei au.\n“Au sega sara ga ni vakabauta na ka e yaco! Ni oti ga neirau veitalanoa, sa vinaka tale ga na neirau veimaliwai kei noqu qasenivuli, au marautaka sara ga na vuli.”—Maria.\nVakatutu: Ke o sotava tiko na ituvaki dredre vei nomu qasenivuli, mo vakayagataka vinaka sara na gauna qori mo vulica kina eso na itovo ena vukei iko ni o sa uabula kina. E kaya o Katie e yabaki 22: “Ni sa oti nomu vuli, de dua o na sotavi ira eso na vakaitutu e sega ni vinaka na nodra itovo. Ke o sa vosota rawa e dua na qasenivuli yalodredre, o na kila vinaka na ka mo cakava vei na dua e dau yalodredre ena veigauna se bera mai.”\n“E dau vakacudrui au ena so na gauna o noqu qasenivuli. Ia e dau vukei au o Na me donu noqu rai. E dau vukei au qori meu kua ni namaka e levu na ka vei noqu qasenivuli.”—Jayza.\n“Ke o sega mada ga ni taleitaka na nona itovo, e se vinakati tiko ga mo dokai koya. E dodonu ga mera dokai na qasenivuli. Ke dau ca vei iko nona itovo o nomu qasenivuli, ena yaga vakalevu vei iko nomu dau dokai koya. Ena rawa mada ga ni veisautaka na nona itovo vei iko.”—Victor.\n“Ke dau cudrucudru o nomu qasenivuli, ia o qai dau yalovinaka qai yalomalua, qori e vakaraitaka ni o yalomalumalumu qai dau veidokai. Ena rawa ni dokai iko tale ga o nomu qasenivuli, ena lomani iko tale ga.”—Julia.\nRailesuvi: Au Rawa ni Veiyaloni Vakacava kei Noqu Qasenivuli?\nDau yalorawarawa. Saga mo kila na ka e namaka vei iko nomu qasenivuli, qai muria sara vakavinaka.\nDau veidokai. Nanuma tiko ni o se dua na gonevuli, saga gona mo vosa vakayalovinaka vei nomu qasenivuli.\nDau rai donu. E sega ni rawarawa na nodra cakacaka na qasenivuli. Kua gona ni vakadredretaka tale na nodra cakacaka.\nVeivosaki kei rau na nomu itubutubu. E levu na leqa era sa walia mai na noda itubutubu.\nVeivosaki kei nomu qasenivuli. O rawa ni lai kerea na nona veivuke nomu qasenivuli ni o vosa vakayalovinaka vua kei na veidokai. Vakaraitaka vakadodonu vua ni o via tokoni koya.\niMeli iMeli Au Rawa ni Veiyaloni Vakacava kei Noqu Qasenivuli?\nijwyp wase 106